กองทัพบกพร้อมดูแลประชาชน ตั้งกองอำนวยการช่วยเหลือประชาชนส่วนหน้า รับมือพายุโซนร้อน “มูน” ช่วงวันที่ 3-5 กรกฎาคมนี้
พันเอกหญิง ศิริจันทร์ งาทอง รองโฆษกกองทัพบก เปิดเผยว่า ?กองทัพบกยังเตรียมความพร้อมช่วยเหลือประชาชนจากภัยพิบัติในทุกเหตุการณ์อย่างต่อเนื่อง โดยล่าสุดจากประกาศแจ้งเตือนของกรมอุตุนิยมวิทยา กรณีพายุโซนร้อน “มูน” (Mun) ที่จะส่งผลให้ประเทศไทยเกิดฝนตกหนักถึงหนักมากบางแห่ง และมีลมแรง โดยเฉพาะบริเวณภาคเหนือ ภาคตะวันออกเฉียงเหนือ ภาคกลาง และภาคตะวันออก รวม 51 จังหวัด อาจทำให้เกิดน้ำท่วมฉับพลันและน้ำป่าไหลหลาก ในช่วงวันที่ 3-5 กรกฎาคมคมนี้         พลเอก อภิรัชต์ คงสมพงษ์ ผู้บัญชาการทหารบก ได้มอบหมายให้ศูนย์บรรเทาสาธารณภัยกองทัพบก ติดตามความเปลี่ยนแปลงของสภาพอากาศ และอำนวยการช่วยเหลือประชาชน โดยใช้กลไกของหน่วยทหารของกองทัพบกทุกพื้นที่ รวมถึงมณฑลทหารบกในการเตรียมความพร้อมดูแลประชาชนทุกด้าน รวมทั้งให้หน่วยทหารจัดตั้ง “กองอำนวยการช่วยเหลือประชาชนส่วนหน้า” ให้ครอบคลุมในทุกพื้นที่เสี่ยง ควบคู่กับการประสานการช่วยเหลือร่วมกับทุกภาคส่วนและประชาชนจิตอาสา เพื่อป้องกันและบรรเทาผลกระทบจากสภาวะฝนตกหนักที่อาจจะเกิดขึ้นโดยทันที        อย่างไรก็ตาม ตลอดสัปดาห์ที่ผ่านมา กองทัพบก โดยศูนย์บรรเทาสาธารณภัยในระดับกองทัพภาค ได้มีการซักซ้อมแผนบรรเทาสาธารณภัยร่วมกับส่วนราชการในพื้นที่ในรูปแบบต่างๆ เบื้องต้นแล้ว เชื่อว่าทุกภาคส่วนจะมีความพร้อม ทั้งแผนการช่วยเหลือ กำลังพล อุปกรณ์ ที่สามารถเข้าคลี่คลายสถานการณ์ที่อาจจะเกิดขึ้นได้ตรงกับความเดือดร้อนของประชาชนอย่างแน่นอน#พายุโซนร้อนมูน  #กองทัพบก